b'\n_START_ARTICLE_\nKarpasia\n_START_SECTION_\nMaantiede\n_START_PARAGRAPH_\nKarpasia sijaitsi Kyproksen koillisosassa olevalla pitk\xc3\xa4ll\xc3\xa4 niemimaalla, joka nykyisin tunnetaan my\xc3\xb6s nimell\xc3\xa4 Karpas\xc3\xada. Kaupungilla oli pieni luonnonsatamalahti. Karpasian vastap\xc3\xa4\xc3\xa4t\xc3\xa4 V\xc3\xa4h\xc3\xa4n-Aasian Kilikian rannikolla sijaitsi Sarpedonin niemi. Karpasian kaupunkivaltion hallussa ollut alue oli suhteellisen suurikokoinen, ja sen kooksi on arvioitu yli 500 neli\xc3\xb6kilometri\xc3\xa4.\n_START_SECTION_\nHistoria\n_START_PARAGRAPH_\nKreikkalaisessa mytologiassa Karpasian perustajana pidettiin Pygmalionia. Arkeologisten l\xc3\xb6yt\xc3\xb6jen perusteella kaupunki on ollut olemassa viimeist\xc3\xa4\xc3\xa4n 700-luvulla eaa. Kaupungin kansalaisista k\xc3\xa4ytettiin etnonyymej\xc3\xa4 Karpase\xc5\x8dt\xc4\x93s (\xce\x9a\xce\xb1\xcf\x81\xcf\x80\xce\xb1\xcf\x83\xce\xb5\xe1\xbf\xb6\xcf\x84\xce\xb7\xcf\x82) ja Karpaseus (\xce\x9a\xce\xb1\xcf\x81\xcf\x80\xce\xb1\xcf\x83\xce\xb5\xcf\x8d\xcf\x82). _NEWLINE_Karpasian historiasta tiedet\xc3\xa4\xc3\xa4n vain v\xc3\xa4h\xc3\xa4n. Ensimm\xc3\xa4inen historiallinen maininta siit\xc3\xa4 on sotien yhteydess\xc3\xa4 vuodelta 399 eaa. Demetrios Poliorketes rantautui joukkoineen Kyprokselle Karpasiassa vuonna 306 eaa. H\xc3\xa4n valtasi kaupungin l\xc3\xa4heisen Uranian ohella, j\xc3\xa4tti laivastonsa sinne suojaan ja eteni maitse kohti Salamista._NEWLINE_Karpasia kukoisti viel\xc3\xa4 hellenistisell\xc3\xa4 ja roomalaisella kaudella sek\xc3\xa4 varhaiskristillisell\xc3\xa4 ajalla, jolloin se toimi piispanistuimena. Se hyl\xc3\xa4ttiin varhaisella bysanttilaisella kaudella arabien hy\xc3\xb6kk\xc3\xa4yksen vuonna 647 jaa. seurauksena._NEWLINE_Kaupungin alueella on suoritettu v\xc3\xa4h\xc3\xa4isi\xc3\xa4 kaivauksia 1930-luvulla.\n_START_SECTION_\nRakennukset ja l\xc3\xb6yd\xc3\xb6kset\n_START_PARAGRAPH_\nKarpasian raunioalue k\xc3\xa4sitt\xc3\xa4\xc3\xa4 noin 3 neli\xc3\xb6kilometrin kokoisen alueen rannikolla. Kaupunki on ollut ymp\xc3\xa4r\xc3\xb6ity muurein. Niiden reitti voidaan j\xc3\xa4ljitt\xc3\xa4\xc3\xa4 kauttaaltaan, ja niist\xc3\xa4 on s\xc3\xa4ilynyt joitakin j\xc3\xa4\xc3\xa4nteit\xc3\xa4 samoin kuin sataman aallonmurtajista, jotka sijaitsivat muurin merenpuoleisissa p\xc3\xa4iss\xc3\xa4. Muurien j\xc3\xa4ljell\xc3\xa4 olevat osat ovat kuitenkin ilmeisesti bysanttilaiselta ajalta, jolloin muurit olivat antiikin aikaa pienemm\xc3\xa4t. Aallonmurtajista it\xc3\xa4isen j\xc3\xa4ljell\xc3\xa4 oleva pituus on noin 100 metri\xc3\xa4 ja l\xc3\xa4ntisen noin 120 metri\xc3\xa4._NEWLINE_Kaupungin pyh\xc3\xa4k\xc3\xb6ist\xc3\xa4 ja kulteista ei ole tietoa. Jonkun temppeliksi oletetun rakennuksen marmorisia pylv\xc3\xa4\xc3\xa4nosia on l\xc3\xb6ydetty. Piirtokirjoitusten perusteella kaupungissa oli gymnasion. Kaupungin hautausmaat on l\xc3\xb6ydetty sen l\xc3\xa4nsipuolelta. L\xc3\xb6yt\xc3\xb6ihin kuuluu muun muassa kallioon kaiverrettuja hautoja. Kaupunkiin vett\xc3\xa4 johtaneesta akveduktista on s\xc3\xa4ilynyt osia._NEWLINE_Bysanttilaisen kauden j\xc3\xa4\xc3\xa4nteisiin kuuluvat Pyh\xc3\xa4n Filonin (\xc3\x81gios F\xc3\xadlon) kirkon rauniot, jotka ovat alueen huomattavimmat j\xc3\xa4\xc3\xa4nteet. Kirkko on rakennettu 1300-luvulla, ja sen paikalla on ollut vanhempi varhaiskristillinen kirkko 400/500-luvulla jaa._NEWLINE_Karpasiasta tehdyt esinel\xc3\xb6yd\xc3\xb6t ovat Kyproksen museossa Nikosiassa sek\xc3\xa4 useissa eri museoissa Isossa-Britanniassa, kuten Ashmolean Museumissa.'